**ΜΕΡΟΣ 1**

**Έκθεση πεπραγμένων της περιόδου από 1-1-2014 έως 30-6-2014 του υποέργου 5, «Δημιουργία ενός πρότυπου εργαλείου αξιολόγησης της οσφυαλγίας προς χρήση από Έλληνες επαγγελματίες υγείας, μέσω της συστηματικής καταγραφής του προβλήματος της οσφυαλγίας» του Προγράμματος «Αρχιμήδης ΙΙΙ»**

Κατά την περίοδο 1-1-2014 έως 30-6-2014 ολοκληρώθηκε το ΠΕ 3, ενώ συνεχίστηκε το μεγαλύτερο χρονικά ΠΕ 4, το οποίο είχε αρχίσει από την προηγούμενη περίοδο και θα ολοκληρωθεί σε μετέπειτα φάση.

Αναλυτικότερα:

**1)** Μέχρι τώρα έχουν ήδη ολοκληρωθεί τα **ΠΕ - 1 «Βιβλιογραφική-Αρθρογραφική ανασκόπηση του προβλήματος της οσφυαλγίας» και ΠΕ - 2 «Σχεδιασμός επιδημιολογικής μελέτης για την οσφυαλγία στην Ελλάδα».** Στο ΠΕ - 1,μετά από εκτεταμένη και συστηματική ανασκόπηση της βιβλιογραφίας που αφορά το πρόβλημα της οσφυαλγίας στον διεθνή καθώς και στον Ελλαδικό χώρο, έγινε ταξινόμηση όλων των επιδημιολογικών στοιχείων που σχετίζονται με την οσφυαλγία π.χ. επιπολασμός (στιγμιαίος, ετήσιος, μηνιαίος), επίπτωση, δυσλειτουργία λόγω οσφυαλγίας, καθώς και των σχετικών ιατρογενών παραγόντων (π.χ. επίσκεψη σε ιατρό /άλλον επαγγελματία υγείας, διαγνωστικές εξετάσεις, φαρμακευτική αγωγή, κλινοστατισμός κτλ.). Ταξινομήθηκαν τα σχετικά με τον ελλαδικό χώρο επιδημιολογικά στοιχεία και αναγνωρίστηκαν τα πιο σημαντικά στοιχεία και παράγοντες που απουσιάζουν από τις μέχρι τώρα Ελληνικές καταγραφές (π.χ. επίπτωση /επιπολασμός οσφυαλγίας μεταξύ αγροτικών και αστικών περιοχών, διαφοροποίηση ανάλογα με ετήσιο εισόδημα, είδος επαγγέλματος κ.α.).

Στο ΠΕ -2, σχεδιάστηκε ένα κατά το δυνατόν, εύχρηστο και ακριβές ερωτηματολόγιο καταγραφής του προβλήματος της οσφυαλγίας με έμφαση στα επιδημιολογικά εκείνα στοιχεία τα οποία φαίνεται ότι είναι σημαντικά /κυριαρχούν στον διεθνή χώρο και συνάμα απουσιάζουν από τον Ελληνικό χώρο, έτσι ώστε με την χρήση του να εξασφαλιστεί η αξιοπιστία, η εξωτερική εγκυρότητα και να μπορεί να συγκριθεί με αντίστοιχα του εξωτερικού. Για την τελική διαμόρφωση της φόρμας αξιολόγησης διεξήχθη και μικρή πιλοτική μελέτη.

**2) Στο εξάμηνο αυτό ολοκληρώθηκε το ΠΕ - 3** **«Επιδημιολογική μελέτη της Οσφυαλγίας στην Ελλάδα».** Τελικάσυγκεντρώθηκαν στοιχεία από 471 ερωτηματολόγια, από τα συνολικά 3126 άτομα γενικού πληθυσμού που ρωτήθηκαν από αστικές και ημιαστικές περιοχές στη Δυτική Ελλάδα, την Πελοπόννησο, την Ήπειρο, τα Επτάνησα, τη Στερεά Ελλάδα και την Αττική. Φάνηκε ότι ο επιπολασμός της οσφυαλγίας ήταν σε ποσοστό περίπου 15%, το οποίο είναι σε συμφωνία με τα διεθνή αντίστοιχα δεδομένα. Ευρήματα από το ΠΕ-2 έχουν ανακοινωθεί με τη μορφή 2 αναρτημένων ανακοινώσεων στο Ετήσιο Πανελλήνιο Συνέδριο Φυσικοθεραπείας και μιας ανακοίνωσης σε διεθνές συνέδριο ορθοπαιδικής στην Κων/πολη.

**3)** Στο εξάμηνο της αναφοράς, βρίσκεται σε εξέλιξη το **το ΠΕ 4 «Εφ άπαξ μελέτη με στόχο την αξιολόγηση ενός δείγματος Ελλήνων ατόμων με οσφυαλγία».** Από τα ευρήματα του προηγούμενου ΠΕ, αξιοποιήθηκαν τα εγκυρότερα και κλινικά σημαντικότερα, ώστε να αποτελέσουν τη βάση για τη δημιουργία μιας φόρμας αξιολόγης οσφυαλγικών ασθενών που θα συμπεριλαμβάνει και συγκεκριμένες ειδικές και ευαίσθητες κλινικές δοκιμασίες. Η φόρμα αυτή έχει ολοκληρωθεί, έχουν γίνει διάφορες πιλοτικές δοκιμές, όπως επίσης και η κατάλληλη εκπαίδευση στα μέλη της ερευνητικής ομάδας που θα προβούν σε μετρήσεις ασθενών, ώστε να εξασφαλιστεί ομοιογένεια. Αυτή την περίοδο αρχίζει η εφαρμογή της σε ασθενείς και μέχρι το τέλος του ΠΕ (άλλοι 6 μήνες) θα συλλέγονται δεδομένα ώστε να μετρηθεί και στην πράξη το συγκεκριμένο «εργαλείο» αξιολόγησης .

**ΜΕΡΟΣ 2**

**Πρόβλεψη εργασιών για το Β’ εξάμηνο του 2014.**

Αναφορικά με το υπό εξέλιξη ΠΕ – 4, κατά την επόμενη περίοδο αναφοράς, θα εφαρμοστεί στην πράξη η φόρμα αξιολόγησης ασθενών που δημιουργήθηκε ως αποτέλεσμα των προηγούμενων ΠΕ. Έχουν ήδη αρχίσει και θα συνεχίσουν να συλλέγονται δεδομένα από ασθενείς σε διάφορα μέρη της Ελλάδας και μέχρι το τέλος του έτους προβλέπεται να ολοκληρωθούν τουλάχιστον 80 αξιόπιστες αξιολογήσεις, ώστε να υπάρξει η απαραίτητη ισχύς στην έρευνα.

Στο τελευταίο τρίμηνο του έτους, θα ξεκινήσει και το ΠΕ – 5 όπου θα λάβει χώρα η συγκριτική μελέτη των δικών μας ευρημάτων με ευρήματα από παρόμοιες μελέτες στο Ηνωμάνο Βασίλειο. Τα αποτελέσματα όμως της δουλειάς στο ΠΕ αυτό, θα φανούν με τη λήξη του, εντός του πρώτου εξαμήνου του 2015.

*Δρ Ηλίας Τσέπης,*

*Επιστημονικός Υπεύθυνος υποέργου 5*